לצד הסברה שוטפת וכחלק מהגברת האכיפה לטובת שלום וביטחון הרוכבים, הנהגים והולכי הרגל, הכשירה עיריית אילת 5 פקחים בעלי סמכות לאכוף תנועת אופניים, אופניים חשמליים וקורקינטים חשמליים בהתאם להוראות החוק לייעול הפיקוח והאכיפה העירוניים ברשויות המקומיות (תעבורה) התשע"ו 2016. סמכויות האכיפה כוללות הפסקת העבירה באופן מידי, דרישת הזדהות, עיכוב עד להגעת שוטר למקום, רישום דו"ח, הוצאת אוויר מהצמיגים, החרמת האופניים החשמליים והקורקינט הממונע או חלקים ממנו. מכפיל כוח האכיפה מסייע להגביר את האכיפה עם כניסת התקנות החדשות. במסגרת זו, ניתנו מתחילת השנה למעלה מ-1,900 דו"חות לרוכבי דו גלגלי חשמלי. גובה הקנסות נע בין 100-1,000 ₪ בגין רכיבה על אופניים חשמליים למי שטרם מלאו לו 16 שנים (1,000 ₪), שימוש במכשיר נייד תוך כדי רכיבה (1,000 ₪), שימוש אסור באזניות (250 ₪), רכיבה על מדרכה, הרכבת נוסע ועוד.
לצד פעולות האכיפה מתקיימות כל העת פעולות הסברה בבתי הספר בהובלה של המטה העירוני לבטיחות בדרכים בניהולה של הדיה סיטרוק ובשיתוף משטרת התנועה כולל הסברה בבתי ספר על-ידי הבוחנים והצגת סרטונים, ביצוע הדרכות על ידי סימולטור לרוכבים, הרצאות, מנשרים להורים ועוד. לצד זאת בפעולה משותפת של העירייה והמשטרה מתבצע באופן שוטף מיפוי של המקומות בהן התרחשו תאונות דרכים וטיפול בהם בשיפור התשתיות כולל שיפור מתמיד בהסדרי תנועה ברחבי העיר. עוד כחלק מההסברה ציינו בשבוע שעבר כל מוסדות החינוך את שבוע המחויבות לבטיחות בדרכים, כולל פעילות שיא שהתקיימה ביום הבטיחות בדרכים הלאומי. הנושא המרכזי היה היסח דעת והפעילויות עסקו בהולכי רגל, אופניים חשמליים, אזרחים ותיקים, נהגים/צעירים ואופנוענים.